

**ข้อบังคับมหาวิทยาลัยธรรมศาสตร์**

**ว่าด้วย****กองทุนศึกษาต่อระดับปริญญาเอกของอาจารย์ พ.ศ. ๒๕๖๖**

**........................................................**

โดยที่เป็นการกำหนดให้มีหลักเกณฑ์การบริหารกองทุนเพื่อศึกษาต่อระดับปริญญาเอก  
ของอาจารย์มหาวิทยาลัยวิทยาลัยธรรมศาสตร์

อาศัยอำนาจตามความในมาตรา ๒๓ (๒) แห่งพระราชบัญญัติมหาวิทยาลัยธรรมศาสตร์   
พ.ศ. ๒๕๕๘ สภามหาวิทยาลัยในการประชุมครั้งที่ ๑๒ /๒๕๖๕ เมื่อวันที่ ๑๗ ธันวาคม ๒๕๖๕ ออกข้อบังคับไว้ ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยกองทุนศึกษาต่อระดับปริญญาเอกของอาจารย์ พ.ศ. ๒๕๖๖”

**ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ในข้อบังคับนี้

“มหาวิทยาลัย” หมายความว่า มหาวิทยาลัยธรรมศาสตร์

“อธิการบดี” หมายความว่า อธิการบดีมหาวิทยาลัยธรรมศาสตร์

“กองทุน” หมายความว่า กองทุนศึกษาต่อระดับปริญญาเอกของอาจารย์

“คณะกรรมการ” หมายความว่า คณะกรรมการบริหารกองทุนศึกษาต่อระดับปริญญาเอกของอาจารย์

“คณะต้นสังกัด” หมายความว่า คณะ วิทยาลัย สถาบัน หรือส่วนงานที่เรียกชื่ออย่างอื่นที่มีฐานะเทียบเท่าคณะ วิทยาลัย หรือสถาบันที่มีหน้าที่จัดการศึกษาซึ่งเป็นต้นสังกัดของผู้รับทุน

“ทุนการศึกษา” หมายความว่า ทุนการศึกษาต่อระดับปริญญาเอกของอาจารย์

“ผู้รับทุน” หมายความว่า อาจารย์ประจำของมหาวิทยาลัยธรรมศาสตร์ที่ได้รับทุนไปศึกษาต่อระดับปริญญาเอก

**ข้อ ๔** ให้อธิการบดีผู้รักษาการให้เป็นไปตามข้อบังคับนี้

**หมวด ๑**

**การจัดตั้งกองทุน**

**ข้อ ๕** ให้จัดตั้งกองทุนเรียกว่า “กองทุนศึกษาต่อระดับปริญญาเอกของอาจารย์” มีวัตถุประสงค์เพื่อส่งเสริมและสนับสนุนให้อาจารย์ของมหาวิทยาลัยไปศึกษาต่อระดับปริญญาเอกทั้งในประเทศและต่างประเทศ

**ข้อ ๖** รายได้และทรัพย์สินของกองทุน มีดังนี้

1. เงินอุดหนุนที่มหาวิทยาลัยจัดสรรให้ทุกปี

(๒) เงินและทรัพย์สินที่มีผู้อุทิศให้

(๓) เงินหรือผลประโยชน์จากการลงทุน

(๔) รายได้หรือผลประโยชน์อื่น

(๕) เงินสมทบจากคณะต้นสังกัดของผู้รับทุน โดยหลักเกณฑ์และอัตราเงินสมทบจากคณะต้นสังกัด  
ให้เป็นไปตามประกาศของมหาวิทยาลัย

**ข้อ ๗** รายได้ของกองทุนให้จ่ายได้เฉพาะเพื่อการดำเนินงานตามวัตถุประสงค์ของกองทุนและ  
ตามรายการดังต่อไปนี้

(๑) จัดสรรเป็นทุนการศึกษาให้แก่ผู้ได้รับทุนศึกษาต่อระดับปริญญาเอกในประเทศ สำหรับเป็นค่าใช้จ่ายในรายการ ดังต่อไปนี้

(๑.๑) ค่าลงทะเบียนและค่าธรรมเนียมการศึกษา

(๑.๒) ค่าหนังสือ ค่าถ่ายเอกสาร อุปกรณ์ประกอบการศึกษา

(๑.๓) ค่าใช้จ่ายในการทำวิทยานิพนธ์

(๑.๔) ค่าตีพิมพ์บทความในวารสารระดับนานาชาติ

(๑.๕) ค่าใช้จ่ายในการไปเพิ่มพูนประสบการณ์ในต่างประเทศ

(๒) จัดสรรเป็นทุนการศึกษาให้แก่ผู้ได้รับทุนศึกษาต่อระดับปริญญาเอกในต่างประเทศ   
สำหรับเป็นค่าใช้จ่ายในรายการ ดังต่อไปนี้

(๒.๑) ค่าใช้จ่ายตามหลักเกณฑ์ของนักเรียนทุนรัฐบาลตามที่สำนักงาน ก.พ. กำหนด ประกอบด้วย ค่าใช้จ่ายประจำเดือน ค่าเล่าเรียนและค่าธรรมเนียมในการศึกษา ค่าหนังสือและอุปกรณ์การศึกษา ค่าประกันสุขภาพ ค่าบริการทางการแพทย์ ค่าใช้จ่ายเบ็ดเตล็ดตามที่จ่ายจริง และเงินชดเชยค่าใช้จ่ายในการดูแลนักเรียน

(๒.๒) ค่าใช้จ่ายในการทำวิทยานิพนธ์

(๒.๓) ค่าตีพิมพ์บทความในวารสารระดับนานาชาติ

(๒.๔) ค่าใช้จ่ายในการไปเพิ่มพูนประสบการณ์ในต่างประเทศ

(๓) ค่าใช้จ่ายอื่นเพื่อการศึกษาต่อระดับปริญญาเอกของอาจารย์ตามที่คณะกรรมการกำหนด

**ข้อ ๘** หลักเกณฑ์ คุณสมบัติ วิธีการยื่นขอรับทุนการศึกษาและวิธีการคัดเลือกผู้ได้รับทุนการศึกษา ให้เป็นไปตามประกาศของมหาวิทยาลัย

**หมวด ๒**

**การบริหารกองทุน**

**ข้อ ๙** ให้มีคณะกรรมการประกอบด้วย

(๑) อธิการบดี เป็นประธานกรรมการ

(๒) รองอธิการบดีที่รับผิดชอบงานด้านวิชาการ เป็นรองประธานกรรมการ คนที่ ๑

(๓) รองอธิการบดีที่รับผิดชอบงานด้านการวางแผนและพัฒนามหาวิทยาลัย เป็นรองประธาน  
คนที่ ๒

(๔) กรรมการอื่นที่อธิการบดีแต่งตั้ง จำนวนไม่เกินสิบคน

(๕) ผู้อำนวยการกองบริหารงานวิชาการ เป็นกรรมการและเลขานุการ

ให้ผู้อำนวยการกองบริหารงานวิชาการมอบหมายเจ้าหน้าที่กองบริหารงานวิชาการเป็นผู้ช่วยเลขานุการได้ไม่เกินจำนวนสองคน

อธิการบดีอาจแต่งตั้งผู้ทรงคุณวุฒิอื่นเป็นที่ปรึกษาในคณะกรรมการบริหารกองทุนก็ได้

**ข้อ ๑๐** ให้คณะกรรมการตาม ข้อ ๙ (๔) มีวาระในการดำรงตำแหน่งสามปี และอาจได้รับการแต่งตั้งอีกก็ได้

นอกจากการพ้นจากตำแหน่งตามวาระ ให้กรรมการตาม ข้อ ๙ (๔) พ้นจากตำแหน่งเมื่อ

(๑) ตาย

(๒) ลาออก

(๓) เป็นคนไร้ความสามารถหรือเสมือนไร้ความสามารถ

(๔) เป็นบุคคลล้มละลายหรือเคยเป็นบุคคลล้มละลายทุจริต

(๕) ถูกจำคุกโดยคำพิพากษาถึงที่สุดให้จำคุก

(๖) สภามหาวิทยาลัยมีมติให้พ้นจากตำแหน่ง

ในกรณีที่กรรมการตามข้อ ๙ (๔) พ้นจากตำแหน่งนอกจากการพ้นจากตำแหน่งตามวาระ   
ให้กรรมการที่ได้รับแต่งตั้งแทนกรรมการที่พ้นจากตำแหน่งมีวาระเท่ากับวาระที่เหลืออยู่ของผู้ที่ตนแทน แต่ถ้าวาระการดำรงตำแหน่งเหลืออยู่น้อยกว่าหกสิบวัน จะไม่ดำเนินการแต่งตั้งกรรมการแทนก็ได้

ในกรณีที่กรรมการตามมข้อ ๙ (๔) พ้นจากตำแหน่งและยังไม่มีการแต่งตั้งกรรมการแทนผู้ที่พ้นจากตำแหน่ง ให้คณะกรรมการประกอบด้วยกรรมการเท่าที่มีอยู่

**ข้อ ๑๑** คณะกรรมการมีหน้าที่และอำนาจ ดังต่อไปนี้

(๑) กำหนดเป้าหมายและนโยบายการบริหารการจัดสรรทุนการศึกษา

(๒) กำกับดูแล ติดตาม ตรวจสอบ และควบคุมการดำเนินงานของกองทุนเพื่อให้เป็นไปตามวัตถุประสงค์ของกองทุน

(๓) พิจารณากำหนดหลักเกณฑ์และวิธีการจัดสรรเงินกองทุนเพื่อให้เป็นไปตามวัตถุประสงค์ของกองทุน

(๔) พิจารณาหลักเกณฑ์และอัตราการจ่ายเงินของกองทุนเพื่อใช้ตามวัตถุประสงค์ของกองทุน

(๕) ดำเนินการเพื่อนำเงินรายได้ของกองทุนไปหารายได้หรือลงทุน

(๖) กำหนดหลักเกณฑ์และวิธีการในการดำเนินการต่างๆ ตามวัตถุประสงค์ของกองทุน

(๗) พิจารณาให้ความเห็นชอบและอนุมัติการใช้จ่ายเงินและทรัพย์สินของกองทุนเพื่อให้เป็นไป  
ตามวัตถุประสงค์ของกองทุน

(๘) พิจารณาจัดทำผลการดำเนินงานและรายงานฐานะการเงินประจำปีของกองทุนเพื่อเสนอ  
ต่อสภามหาวิทยาลัยเพื่อทราบทุกสิ้นปีงบประมาณ

การจัดสรรเงินกองทุนตาม (๓) ให้เป็นไปตามหลักเกณฑ์และวิธีการที่คณะกรรมการกำหนด  
โดยเสนอต่ออธิการบดีเพื่อออกเป็นประกาศมหาวิทยาลัย

**ข้อ ๑๒** ให้คณะกรรมการพิจารณาเงินกองทุนเพื่อประโยชน์แก่อาจารย์ที่ได้รับทุนศึกษาต่อระดับปริญญาเอก ทั้งนี้ คณะกรรมการอาจกำหนดวงเงินให้ประธานคณะกรรมการมีอำนาจในการพิจารณาอนุมัติได้

**ข้อ ๑๓** ให้กองคลัง มีหน้าที่รับ จ่ายเงินและเก็บรักษาเงินกองทุน ตลอดจนการปฏิบัติทางบัญชี

**ข้อ ๑๔** หลักเกณฑ์และวิธีการเกี่ยวกับการบริหารกองทุนนอกเหนือจากที่กำหนดไว้  
ตามข้อบังคับนี้ ให้ปฏิบัติตามข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ   
และการบัญชี

**บทเฉพาะกาล**

**ข้อ ๑๕** การดำเนินการตามกองทุนการศึกษาระดับปริญญาเอกของอาจารย์ที่มีอยู่ก่อนวันที่ข้อบังคับนี้มีผลใช้บังคับ ให้ดำเนินการหลักเกณฑ์และวิธีการที่กำหนดไว้ในระเบียบมหาวิทยาลัยธรรมศาสตร์  
ว่าด้วยทุนศึกษาต่อระดับปริญญาเอกต่อไปจนกว่าการดำเนินการจะแล้วเสร็จหรือสิ้นสุดลง

ประกาศ ณ วันที่ ๑๓ มกราคม พ.ศ. ๒๕๖๖

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย